Die wenner van die fotoboekkompetisie
Die wenner van ons fotoboekkkompetisie was Ananda van der Walt. Ananda wou graag 'n boek hê met al hul familieherinneringe oor die afgelope paar jaar. Hier is 'n paar bladsye vanuit haar fotoboek.
Wen 'n fotoboek!
Colourcode Designs word in November al 8 jaar oud, en om dit te vier gaan ons vir een gelukkige wenner 'n fotoboek gee!
Al wat jy moet doen om hierdie prys ter waarde van R1000 te kan wen is die volgende:
Like Colourcode Designs se page op Facebook.
Vertel ons hoekom jy 'n fotoboek nodig het!
Of jy nou jou fotoboek gaan wil gebruik vir foto's van jou troue, tuin of hond... dit maak glad nie saak nie! Daar is egter wel 'n paar bepalings en voorwaardes waarvan jy moet kennis neem.
Die fotoboek is A4 grootte (landskap- / portretformaat... jou keuse!) en sluit ontwerp en drukkostes in.
Die boek is 'n hardeband boek met 'n kleurfoto-buiteblad. Die boek bestaan uit 40 bladsynommers (dus 20 bladsye aan albei kante gedruk). Bladsye in boek kan kleur / swart en wit wees (geen beperking).
Die wenner sal op Facebook en op die webblad aangekondig word op 24 Oktober 2016.
Foto's vir die ontwerp moet teen 1 November 2016 aan Colourcode Designs beskikbaar gestel word. Die foto's moet hoë resolusie wees (300 dpi, en minstens 2mb groot) en daar mag nie meer as 70 foto's wees nie. Colourcode Designs sal self die uitleg maak, so sommige foto's sal nie noodwendig gebruik word nie. Indien die wenner 'n spesifieke foto in die boek wil hê, of op 'n spesifieke plek, dan moet dit gemerk word.
Die wenner moet die foto's op Dropbox aan Colourcode Designs beskikbaar stel. As alternatief kan die foto's ook op CD beskikbaar gestel word (eie onkoste van wenner).
Aflewering van boek in Potchefstroom is gratis, maar indien gepos moet word is die koste hiervan vir die wenner self.
Drie hersienings van die ontwerp is ingesluit by die prys.
Die ontwerp bly die eiendom van Colourcode Designs.
Ekstra drukke / kopieë sal addisioneel geprys word.
Die prys mag nie verkoop word of in geldwaarde verruil word nie.
Die wenner sal deur 'n onafhanklike paneel aangewys word.
Die prys sal verbeur word as daar nie by die bepalings en voorwaardes gehou word nie.
Aardklop is weer terug op die Bult, en vir Potchefstromers is dit goeie nuus! Die Akker restaurant is daarom ook tjok-en-blok en om daardie rede kry hulle 'n spesiale Aardklopspyskaart, sodat geen van die items te lank vat om voor te berei nie. Ek is vrye teuels gegee met die ontwerp van die spyskaart, en het my man, Eddie, gevra om die foto's hiervoor te neem.
Die eindproduk is 'n A5 boekie wat gelamineer is.
Coffee Country by Mooirivier Mall in Potchefstroom wou 'n nuwe spyskaart laat maak. Die spyskaart moes A3 grootte wees, en daar moes ook 'n paar foto's bykom. Met ander woorde, net 'n enkel bladsy wat aan albei kante gedruk is. Sulke spesifikasies verskaf altyd 'n lekker uitdaging van meet-en-pas! Die spyskaart word so gevou dat dit A4 groot is as dit toe is. (Elke kant word na binne toe ingevou.) Foto's geneem deur Towerlantern Fotografie.
Towerlantern Fotografie bied al vir 'n hele paar jaar kursusse hier in Potchefstroom aan. Hulle het egter nou besluit om ook aanlynkursusse te begin. Dit beteken jy kan in London of Kathu wees, en solank as wat jy internet het kan jy hierdie kursus doen. Dit bestaan uit 'n 6-weke kursus en die inligting word dan weekliks vir jou ge-e-pos.
Ek moes die uitleg doen van al die kursusmateriaal -- hier is 'n voorbeeld.
Mignon van Vreden het 'n nuwe boek met musiek geskryf, Peuterpraatjies. Hierdie boek het soveel lekker liedjies en projekte in, dat ek sommer lus is om vir myself een te kry!
Die boek word in swart-en-wit gedruk om koste te bespaar. Dit word ook saam met 'n musiek-CD uitgegee.
Die Akker restaurant in Potchefstroom bring binnekort 'n nuwe "special" uit. Hier is solank 'n lusmakertjie! Ek moes die ontwerp vir die plakkaat en sosiale media maak. Die foto is geneem deur Towerlantern Fotografie. Hierdie "special" is nog nie aan die gang nie, maar Colourcode Designs se blog-besoekers mag seker darem vooraf daarvan weet sodat hulle eerste in die tou kan staan :)
Baobab is 'n musiekgroep wat in die Kaap is, maar deur die hele land opvoerings doen. Hulle wou graag 'n banier hê wat hulle by vertonings kon opslaan.
La Boheme is 'n venue in Potchefstroom en het onlangs 'n Bruidskou aangebied. Ek moes die advertensies en plakkate daarvoor ontwerp. Die venue word ook vir ander funksies gebruik, en hulle het my ook gevra om 'n uitnodiging vir 'n dans te maak wat op sosiale media versprei kon word.
Purple House Properties is een van my gereelde kliënte, en hulle het 'n hele paar ontwerpe nodig gehad. Hulle begin spesifiek om eiendomme op sosiale media te adverteer, en ek het vir hulle 'n templaat ontwerp. Nou kan hulle self al die inligting gereeld opdateer, maar als pas steeds in hul korporatiewe eenheid.